ประกาศนายทะเบียนเรื่อง หลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสําหรับผู้ประสบภัยจากรถ--------------------------------------------- ตามความในมาตรา 12 แห่งพระราชบัญญัติคุ้มครองผู้ประสบภัยจากรถ พ.ศ. 2535 ให้นายทะเบียนจัดทําเครื่องหมายส่งให้บริษัทเพื่อส่งมอบให้แก่เจ้าของรถที่ได้จัดให้มีการประกันความเสีบหายกับบริษัท ตามมาตรา 7 หรือมาตรา 9 แล้ว นั้น เพื่อให้บริษัทมีเครื่องหมายส่งมอบและประชาชนสามารถซื้อประกันภัยได้อย่างทั่วถึงเพื่อให้การควบคุม ดูแลและบริหารการใช้เครื่องหมายแสดงว่ามีการประกันความเสียหายสําหรับผู้ประสบภัยจากรถ เป็นไปอย่างมีประสิทธิภาพและถือปฏิบัติเป็นไปในแนวทางเดียวกัน นายทะเบียนจึงวางหลักเกณฑ์ วิธีการและเงื่อนไข ดังนี้ข้อ ๑ ให้ยกเลิกประกาศนายทะเบียน เรื่อง หลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสําหรับผู้ประสบภัยจากรถ ลงวันที่ 30 กรกฎาคม 2544ข้อ ๒ ในประกาศนี้ เครื่องหมาย หมายความว่า เครื่องหมายแสดงว่ามีการประกันความเสียหายสําหรับผู้ประสบภัยจากรถ ตามพระราชบัญญัติคุ้มครองผู้ประสบภัยจากรถ พ.ศ. 2535 เครื่องหมายชํารุด หมายความว่า การฉีกขาด (รวมถึงการฉีกขาดจากต้นขั้ว)การเปรอะเปื้อน การประทับชื่อบริษัท การเขียนหรือพิมพ์ข้อความใด ๆ ลงในเครื่องหมายหรือกรณีใดๆก็ตาม อันเป็นเหตุให้เครื่องหมายไม่อยู่ในสภาพเดิมที่ได้เบิกไปจากนายทะเบียน เครื่องหมายสูญหาย หมายความว่า ตัวเครื่องหมายได้สูญหายไป ไม่สามารถนํามาส่งคืนต่อนายทะเบียนได้ และหมายความรวมถึง เครื่องหมายที่บริษัทไม่สามารถนําส่งต่อนายทะเบียนได้ไม่ว่ากรณีใดๆ เครื่องหมายส่งคืน หมายความว่า เครื่องหมายที่ยังไม่ได้ใช้หรือเหลือใช้ซึ่งไม่ชํารุดและอยู่ในสภาพเดิมที่ได้เบิกไปจากนายทะเบียนข้อ ๓ การเบิกจ่ายเครื่องหมายให้ปฏิบัติ ดังนี้ (3.1) การเบิกจ่ายเครื่องหมายในแต่ละปีให้ดําเนินการได้ตั้งแต่เดือนพฤศจิกายนของปีก่อนเครื่องหมายเริ่มคุ้มครอง เป็นต้นไป (3.2) ให้บริษัทเบิกจ่ายเครื่องหมายรถจักรยานยนต์เมื่อเทียบกับรถประเภทอื่นไม่น้อยกว่าอัตราส่วนหนึ่งต่อหนึ่ง ทั้งนี้ ไม่รวมถึงการเบิกจ่ายเครื่องหมายของบริษัท กลางคุ้มครองผู้ประสบภัยจากรถ จํากัด (3.3) ให้บริษัทประมาณการเครื่องหมายแยกตามประเภทรถที่บริษัทคาดว่าจะใช้ในปีถัดไป แล้วแจ้งให้นายทะเบียนทราบภายในเดือนสิงหาคมของปีก่อนเครื่องหมายเริ่มคุ้มครอง ตามแบบและรายละเอียดที่กําหนดไว้ท้ายประกาศนี้ (คร.1) และให้บริษัทสามารถปรับปรุงค่าประมาณการได้ปีละ 2 ครั้ง โดยแจ้งให้นายทะเบียนทราบภายในสิ้นเดือนมิถุนายนและเดือนสิงหาคมของปีเครื่องหมายคุ้มครองเป็นอย่างช้าตามแบบท้ายประกาศนี้ (คร.1.1 คร.1.2) หากพ้นกําหนดระยะเวลาดังกล่าว ให้ถือว่าบริษัทไม่มีความประสงค์ที่จะปรับปรุงค่าประมาณการดังกล่าว (3.4) การเบิกจ่ายเครื่องหมาย บริษัทสามารถทําการเบิกทั้งหมดได้ในคราวเดียวตามจํานวนประมาณการทั้งปีที่แจ้งต่อนายทะเบียน หรือเบิกเป็นครั้งคราวตามจํานวนที่บริษัทได้ประมาณการรายเดือนไว้แล้ว โดยให้ทยอยเบิกจ่ายไปจนครบจํานวนประมาณการที่แจ้งไว้ (3.5) ในกรณีที่บริษัทได้เบิกจ่ายเครื่องหมายไม่ครบตามจํานวนที่บริษัทได้ประมาณการที่แจ้งต่อนายทะเบียนไว้แล้ว บริษัทต้องชําระเงินค่าใช้จ่ายในการจัดพิมพ์เครื่องหมายตามจํานวนที่คงเหลือฉบับละ 5 บาท คืนให้แก่กองทุนทดแทนผู้ประสบภัย (3.6) ในกรณีที่บริษัทได้เบิกจ่ายเครื่องหมายครบตามจํานวนที่บริษัทประมาณการที่แจ้งต่อนายทะเบียนไว้แล้ว และบริษัทมีความประสงค์ที่จะเบิกจ่ายเครื่องหมายเพิ่มเติมเกินกว่าจํานวนที่ประมาณการไว้ ให้บริษัทจัดทําหนังสือขอเบิกจ่ายเครื่องหมายเพิ่มเติม พร้อมทั้งชี้แจงเหตุผลมาพร้อมกับหนังสือขอเบิกเพิ่มเติมด้วย ประกอบการขออนุมัติ ทั้งนี้ ให้บริษัททําหนังสือขอเบิกเครื่องหมายต่อนายทะเบียนล่วงหน้าไม่น้อยกว่า 30 วัน เพื่อให้การบริหารเครื่องหมายคงเหลือมีจํานวนที่เพียงพอแก่ความต้องการของบริษัท (3.7) การเบิกจ่ายเครื่องหมาย บริษัทจะต้องทําหนังสือมอบอํานาจหรือมอบอํานาจช่วงให้ผู้รับมอบอํานาจดําเนินการเบิกเครื่องหมาย ตามแบบที่นายทะเบียนกําหนดท้ายประกาศนี้ (คร.2)ข้อ ๔ การส่งคืนเครื่องหมายชํารุดและเครื่องหมายส่งคืนให้บริษัทปฏิบัติดังนี้ (4.1) ให้บริษัทส่งคืนเครื่องหมายส่งคืนต่อนายทะเบียนภายในวันที่ 30 เมษายนของปีถัดไป พร้อมทั้งส่งรายงานการส่งคืนเครื่องหมายตามแบบท้ายประกาศนี้ (คร.3 คร.3.1 และ คร.3.2) (4.2) ในการส่งคืนเครื่องหมายชํารุดและเครื่องหมายส่งคืน ให้บริษัทชําระค่าเครื่องหมายชํารุดและส่งคืนในอัตราเดียวกัน ทั้งเครื่องหมายรถจักรยานยนต์และเครื่องหมายรถประเภทอื่นให้แก่กองทุนทดแทนผู้ประสบภัย ตามอัตรา ดังนี้ (4.2.1) ถ้าเครื่องหมายชํารุดและส่งคืนไม่เกินร้อยละ 25 ของจํานวนเครื่องหมายที่เบิก ฉบับละ 5 บาท (4.2.2) ถ้าเครื่องหมายชํารุดและส่งคืนเกินกว่าร้อยละ 25 แต่ไม่เกินร้อยละ 50 ของจํานวนเครื่องหมายที่เบิก ฉบับละ 50 บาท (4.2.3) ถ้าเครื่องหมายชํารุดและส่งคืนเกินกว่าร้อยละ 50 ของจํานวนเครื่องหมายที่เบิก ฉบับละ 100 บาท (4.3) ให้บริษัทชําระค่าเครื่องหมายสูญหายแก่กองทุนทดแทนผู้ประสบภัย ตามอัตรา ดังนี้ (4.3.1) ถ้าเป็นเครื่องหมายรถจักรยานยนต์สูญหายไม่เกินร้อยละ 0.25 ของจํานวนเครื่องหมายที่เบิก ฉบับละ 50 บาท ส่วนที่เกินกว่าร้อยละ 0.25 ฉบับละ 150 บาท (4.3.2) ถ้าเป็นเครื่องหมายรถประเภทอื่นสูญหายไม่เกินร้อยละ 0.25 ของจํานวนเครื่องหมายที่เบิก ฉบับละ 200 บาท ส่วนที่เกินร้อยละ 0.25 ฉบับละ 700 บาท ทั้งนี้ หากมีเครื่องหมายสูญหายรายเดือน ให้บริษัทชําระค่าเครื่องหมายสูญหายไว้ก่อน ถ้าเป็นเครื่องหมายรถจักรยานยนต์สูญหาย ฉบับละ 50 บาท และถ้าเป็นเครื่องหมายรถประเภทอื่นสูญหาย ฉบับละ 200 บาท เมื่อบริษัทรายงานการส่งคืนเครื่องหมายตามแบบที่นายทะเบียนกําหนดแล้ว จึงให้คํานวณค่าเครื่องหมายสูญหายตามอัตราที่กําหนดใน (4.3.1) และ (4.3.2) (4.4) ให้บรรจุเครื่องหมายที่ชํารุดและส่งคืนทั้งหมดลงในกล่อง ปิดผนึกให้เรียบร้อย ลงชื่อกํากับทุกกล่อง โดยเจ้าหน้าที่ของบริษัทที่ได้รับมอบอํานาจให้นําส่งคืนและปิดรายละเอียดของเครื่องหมายที่ชํารุด และส่งคืนทั้งหมดไว้ข้างกล่องของแต่ละกล่องตามแบบและรายละเอียดที่กําหนดไว้ท้ายประกาศนี้ (คร.3.1)ข้อ ๕ ประกาศนี้ให้มีผลใช้บังคับสําหรับเครื่องหมายที่ใช้ในการรับประกันภัยของปี 2546 ทั้งนี้ ตั้งแต่วันที่ 1 กรกฎาคม 2546 เป็นต้นไปผู้มีอํานาจลงนาม - ประกาศ ณ วันที่ 8 เมษายน พ.ศ. 2546 พจนีย์ ธนวรานิช อธิบดีกรมการประกันภัย นายทะเบียน